Pavarësia e Kosovës, 9 vjet pas ndërhyrjes së Natos
Një vështrim i zhvillimeve që çuan deri këtu dhe pikpamjeve të ndryshme për pavarësinë
Pavarësia e Kosovës vjen nëntë vjet pas fushatës së bombardimeve të NATO-s, e cila i detyroi trupat serbe të largohen nga Kosova. Për kryeministrin e Kosovës Hashim Thaçi pavarësia është realizimi i një ëndrre. Pas më shumë se një shekulli nën regjimin serb, Kosova do të bëhet e pavarur. Shumë kosovarë u detyruan të largohen nga vendi gjatë sundimit të egër të Slobodan Milosheviçit ndërsa tani po kthehen për të festuar. Sot, pavarësia e Kosovës përkrahet nga Shtetet e Bashkuara dhe nga disa shtete kryesore evropiane. Analisti politik Blerim Shala thotë se Kosova duhet të ishte bërë e pavarur kohë më parë. Por pavarsinë nuk e do pakica serbe në Kosovë. Serbët jetojnë kryesisht nëpër enklava dhe në një pjesë të vogël në veri të vendit. Në Kosovë janë vendosur rreth 16 mijë trupa të NATO-s të cilat do të qëndrojnë atje edhe pas shpalljes së pavarsisë. Kosova shihet nga Beogradi si qendër e ortodoksisë serbe. Disa nga manastiret e atjeshme i përkasin periudhës pas sundimit osman. Udhëheqësit e Beogradit thonë se shpallja e pavarsisë është e paligjshme dhe shkel rezolutën e Këshillit të Sigurimit e cila vendosi administratën e Kombeve të Bashkuara në Kosovë. Rusia është një aleat i fuqishëm i Serbisë dhe ajo e ka bërë të pamundur arritjen e një marrëveshjeje për pavarsinë e Kosovës në Këshillin e Sigurimit. Plani për një pavarësi të mbikqyrur parashikon garanci për pakicën serbe në Kosovë dhe mbrojtjen e objekteve fetare. Por Serbia thotë se pavarsia përbën shkelje të ligjit ndërkombëtar. Ruth Wedgewood, profesore e së drejtës në universitetin John Hopkins thotë se pavarësia e Kosovës mund të krijojë një precedent të rrezikshëm. Disa vende evropiane si Qiproja, Rumania dhe Spanja kanë pakica të tyre brenda kufijve dhe nuk pritet që ta njohin pavarësinë e Kosovës menjëherë. Por vende si Britania, Gjermania dhe Franca pritet ta bëjnë atë shumë shpejt. Shtetet e Bashkuara janë gjithashtu një mbështetëse e fuqishme e pavarësisë. Serbia e ka deklaruar tashmë si të pavlefshme shpalljen e pavarsisë së Kosovës por ka thënë se nuk do të ndërmarrin ndonjë veprim ushtarak. //rd//